Radava

Radava je obec na Slovensku v okrese Nové Zámky.

 Polohopis 
Obec Radava sa nachádza v Požitaví na cestnom ťahu Šurany - Levice, neďaleko Podhájskej. Stred obce Radava leží v nadmorskej výške 145 m n. m. Obec sa rozkladá na menších vŕškoch a rovinách. Radava leží 10 kilometrov od mesta Šurany a 80 kilometrov od hlavného mesta Bratislava. 

 Dejiny 
Hoci prvý známy záznam o Radave je z roku 1237, keď bol uhorským panovníkom kráľ Belo IV., samotná obec a jej široké okolie majú oveľa staršiu históriu. Z archeologických výskumov sa predpokladá, že v Radave bolo osídlenie už v neolite v čase 6000 až 3000 rokov pred Kr. V lokalite sa nachádza aj sídlisko volútovej – lineárovej kultúry. Je to najstaršia známa roľnícka kultúra v Európe (asi z čias 5. tisícročia pred Kr.). V druhej polovici 20. storočia boli objavené aj artefakty z doby bronzovej, staroslovanské sídlisko z čias kniežaťa Pribinu, Rastislavovej a Svätoplukovej ríše z 9. storočia. Niekdajšia Radava sa delila na dve osady. V polovici 15. storočia sa spomína Kostolná Radava a od roku 1534 je písomne doložená aj Malá Radava - Kys Rendwe. 

 Kultúra a zaujímavosti  
 Pamiatky 
 Rímskokatolícky kostol sv. Ducha, jednoloďová pôvodne baroková stavba s polygonálnym ukončením presbytéria a vežou tvoriacou súčasť jej hmoty, z roku 1767. Stojí na mieste staršej stredovekej stavby, ktorá bola ale zasvätená sv. Petrovi. Donátorom stavby súčasného kostola bol Štefan Motešický. V rokoch 1981-1985 prešiel komplexnou obnovou. Pod loďou kostola sa nachádza krypta rodiny Dóriovcov. Presbytérium je zaklenuté valenou klenbou s lunetami, loď je zaklenutá troma poľami pruskej klenby. Nachádza sa tu klasicistický oltár s maľbou Zoslanie sv. Ducha z roku 1815 od Franza Schöna z Viedne. Fasády kostola sú členené segmentovo ukončenými oknami. Veža vyrastá zo štítového priečelia s volútami vo forme rizalitu. Je lemovaná nárožným zaoblením a ukončená korunnou rímsou s terčíkom a zvonovitou helmicou. Priečelie je lemované dvoma nikami so sochami svätcov. 

 Hospodárstvo 
V Radave je vo veľkej miere rozvinuté poľnohospodárstvo. Darí sa vinohradníctvu i pestovaniu zeleniny a rôzneho druhu ovocia. 

 Občianska vybavenosť 
V obci sa nachádza knižnica a Dom kultúry, ktorý slúži rôznym kultúrnym a spoločenským podujatiam, diskotékam, či svadbám. Športovým nadšencom je k dispozícií futbalové ihrisko a Športový klub s posilňovňou a stolným tenisom. V obci je aj moderný rímskokatolícky kostol sv. Cyrila a Metoda postavený a posvätený v roku 1970 a konsekrovaný až 13. októbra roku 1991. Jeho autormi sú Ing. akad. arch. Vladimír Záborský a Ing. Ján Jendželovský s manželkou Alicou. Autorom vitráží je Ak. arch. Ján Šimo-Svrček. Na čelnom murive je farebná vitráž patrónov sv. Cyrila a Metoda. Táto i všetky ostatné farebné vitráže okien boli vyhotovené v roku 1971. V sakristii sa nachádza novogotický oltár premiestnený z bohostánku Ducha Svätého.

 Referencie 

 Iné projekty 

 Externé odkazy 



Kategória:Obce okresu Nové Zámky